Гомер генә чикле шул

	Республикабыздагы күп кенә авыллар кебек үк, Апас районы Дәвеш авылында да төп өлеш халыкны, олы яшьтәге кешеләр тәшкил итә. Шулай да тулы сулыш белән сулый авыл, мәктәп, балалар бакчасы, банк, почта, медпункт, мәдәният йорты, берничә кибет, җирле үзидәрә,  мәчетләр бар. Газ, һәр йортка диярлек су, телефон, интерактив телевидение, интернет кертелгән. 	 Матурлыгына сокланып, әлеге мөмкинлекләрдән файдаланып кына яшәп булмый бит әле, авыл җирлегендә бик зур проблема булган, тормыш итәргә җитәрлек күләмдәге, хезмәт хакын вакытында түли торган хезмәт урыны да кирәк. Шунлыктан яшьләр мәктәпне бетерүгә авылдан китү ягын карыйлар.  Читкә китүчеләр, авылдагы ялгыз калган йортларын сатып, шәһәрдә яши бирәләр. Шәһәр шау –шуыннан туеп, тынлыкка чумырга кызыгучылар, авылның матур табигатьенә хозурланып, чишмә суыннан  су эчеп, җиләкле тау итәгеннән җиләк җыярга, елгага төшеп су коенырга кызыгып, лаеклы ялга чыккач авылга кайталар.  Лаеклы ялга чыккан кешеләр хәзерге матур, мул  тормышка сокланып, - Эх, хәзерге тормыш! 10 яшькә генә булса да яшәрәсе иде,-  дип еш көрсенәләр. - Байлык та, акча да җитәрлек, Аллаһка шөкер, тагын бик күп киләчәк таңнарын күрергә насыйп итсен, - дип сөенеп шөкерана кылалар, Аллаһтан гомер сорап яшиләр.  -Гомерне белмәгән әле күпме яшәрбез, бездән соң балаларыбызга калыр, авылыбызны матурлап торсын. Лаеклы ялга чыккач бәлки балалар авылга яшәргә кайтырлар, - дип яңа йортлар салалар, барлык замана мөмкинлегеннән файдаланып,  яңача тормыш итәләр, авылны яшәтергә торышалар. “Бәлки әле соң түгелдер, яңача сулыш алырга мөмкинлек табучы, кырлар, урманнарга гына кызыгучы түгел,  авылга да җан өрүче  игелекле кешеләр табылыр”,- дигән өмет белән яшиләр. Тормыш бик матур, баеп, тормышның рәхәтен күреп кенә яшәргә мөмкинлекләре дә, байлыклары да җитәрлек тә, тик, сугыш чорында һәм сугыштан соң туган, ачлык, ялангачлыкны күргән балаларның сәламәтлеге бик нык какшаган. Дәрт бар, дәрман юк дигәндәй, тормышка теләк бик зур булса да,  гомер генә чикле шул...                                                                                                      
	Рәсим ҖӘЛӘЛ	
Матбугат.ру

	№ --- | 20.02.2017	


